Správa Komisie Rade o uplatňovaní osobitných úprav týkajúcich sa dane AIEM uplatniteľnej na Kanárskych ostrovoch /* KOM/2008/0528 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 28.8.2008 KOM(2008) 528 v konečnom znení SPRÁVA KOMISIE RADE o uplatňovaní osobitných úprav týkajúcich sa dane AIEM uplatniteľnej na Kanárskych ostrovoch (predložená Komisiou) SPRÁVA KOMISIE RADE o uplatňovaní osobitných úprav týkajúcich sa dane AIEM uplatniteľnej na Kanárskych ostrovoch OBSAH 1. Kontext 3 2. Zhrnutie 4 3. Analýza 4 3.1. Hospodársky rast – premenné týkajúce sa činností a zamestnanosti 4 3.2. Pretrvávajúce znevýhodnenia odôvodňujúce pokračovanie uplatňovania osobitných úprav týkajúcich sa režimu AIEM 6 3.3. Celistvosť a súdržnosť právneho poriadku Spoločenstva 7 4. Všeobecný záver 8 KONTEXT V ustanoveniach Zmluvy o ES, ktoré sa vzťahujú na najodľahlejšie regióny Spoločenstva, ako napr. Kanárske ostrovy, sa v zásade nepovoľujú rozdiely v zdaňovaní medzi miestnymi výrobkami a výrobkami predávanými z jedného členského štátu do druhého. V článku 299 ods. 2 Zmluvy o ES sa však počíta s možnosťou zavedenia osobitných opatrení pre tieto regióny vzhľadom na existenciu trvalých znevýhodnení, ktoré majú vplyv na spoločenskú a hospodársku situáciu týchto regiónov. Rozhodnutím Rady z 20. júna 2002 (2002/546/ES), prijatom na základe článku 299 ods. 2 Zmluvy o ES, sa Španielskemu kráľovstvu povolilo s účinnosťou od 1. januára 2002 do 31. decembra 2011 oslobodiť niektoré výrobky miestne vyrábané na Kanárskych ostrovoch od dane AIEM („Arbitrio sobre las Importaciones y Entregas de Mercancias en las islas Canarias“) alebo túto daň pre tieto výrobky čiastočne znížiť. Daň AIEM sa vo všeobecnosti uvaľuje na výrobky dovážané na Kanárske ostrovy alebo získavané na Kanárskych ostrovoch. V prílohe k rozhodnutiu Rady sa nachádza zoznam výrobkov, na ktoré sa vzťahuje uvedené osobitné opatrenie. Rozdiel v zdaňovaní tovaru pravidelne podliehajúcemu dani a tovaru, na ktorý sa uplatňuje oslobodenie alebo čiastočné zníženie sadzby, nesmie prekročiť 5 %, 15 %, resp. 25 % v závislosti od konkrétneho výrobku. V rozhodnutí Rady z 20. júna 2002 sa predložili dôvody na prijatie osobitných úprav. Hlavnými zdrojmi problémov, ktorým čelia Kanárske ostrovy, sú izolácia a fragmentácia trhu, ktoré sú príčinou rôznych ťažkostí hlavne v súvislosti s vysokými výrobnými nákladmi (preprava, energetika, dodávky surovín, spracovanie odpadu apod.). Tieto faktory majú zároveň za následok nízku diverzifikáciu hospodárstva Kanárskych ostrovov, ktoré je slabšie a náchylnejšie na negatívne zmeny ako európske a globálne trhy. Inými slovami, osobitné opatrenia sa zaviedli s cieľom kompenzovať nepriaznivé faktory, ktorým čelia Kanárske ostrovy, a tým umožniť hospodárstvu ostrovov dosiahnuť rozvoj. Ich osobitným cieľom bolo posilniť miestny priemysel, ktorý je v znevýhodnenom postavení kvôli lokalite, štruktúre a veľkosti trhu, a to prostredníctvom posilnenia jeho konkurenčnej pozície. V článku 2 uvedeného rozhodnutia Rady z 20. júna 2002 sa španielskym orgánom ukladá povinnosť predložiť Komisii najneskôr do 31. decembra 2005 správu o uplatňovaní úprav týkajúcich sa dane AIEM. Táto správa je nevyhnutná na posúdenie vplyvu prijatých opatrení a miery ich prispenia k podpore, resp. udržiavaniu miestnych hospodárskych aktivít pri zohľadnení znevýhodnení, ktoré majú vplyv na najodľahlejšie regióny. Predmetná správa, predložená Komisii začiatkom januára 2006, tvorí prílohu k tejto správe (príloha 1). Zhrnutie predmetnej správy v angličtine je taktiež priložené (príloha 2). V článku 2 uvedeného rozhodnutia Rady sa okrem toho od Komisie požaduje, aby predložila Rade správu obsahujúcu analýzu hospodárskych a spoločenských aspektov uplatňovania týchto osobitných úprav týkajúcich sa dane AIEM a v prípade potreby aj návrh na úpravu ustanovení tohto rozhodnutia. ZHRNUTIE Účelom tejto správy je skontrolovať dosah opatrení prijatých v rámci rozhodnutia Rady z 20. júna 2002 (2002/546/ES) a posúdiť, do akej miery prispeli k podpore, resp. udržiavaniu miestnych hospodárskych aktivít pri zohľadnení znevýhodnení, ktorým čelí tento región. Najväčšie znevýhodnenia, ktorým región čelí, súvisia s izoláciou, malou veľkosťou trhu a jeho fragmentáciou. Kanárske ostrovy majú v dôsledku týchto obmedzení zvýšené náklady na výrobu a prepravu, ako aj zvýšené environmentálne náklady. Zároveň nedokážu ani profitovať z globalizácie. Účelom režimu AIEM je zníženie týchto znevýhodnení na trhu na Kanárskych ostrovoch. Z údajov poskytnutých španielskou vládou vyplýva, že po zavedení osobitných opatrení sa zaznamenali pozitívne účinky, no problémy, ktoré boli dôvodom zavedenia osobitného daňového režimu, existujú naďalej. Pokračovanie trvania osobitných opatrení je preto opodstatnené. V analýze obsiahnutej v správe sa zohľadňujú osobité charakteristiky a obmedzenia regiónu ako aj zámer nenarúšať celistvosť a súlad právneho poriadku Spoločenstva vrátane jeho vnútorného trhu a spoločných politík. S ohľadom na údaje poskytnuté španielskymi orgánmi a vzhľadom na absenciu akýchkoľvek závažných sťažností zo strany zainteresovaných strán Komisia konštatuje, že režim AIEM funguje uspokojivým spôsobom. Súčasné pravidlá preto môžu ostať v platnosti bez toho, aby bolo nutné meniť či dopĺňať ustanovenia tohto rozhodnutia. ANALÝZA Táto analýza vychádza z údajov poskytnutých španielskymi orgánmi v ich správe predloženej v súlade s článkom 2. V správe sa opisujú variabilné faktory, spomedzi ktorých sa uvádzajú zmeny, ktoré prebehli po zavedení osobitných opatrení pre daň AIEM. Hospodársky rast – premenné týkajúce sa činností a zamestnanosti V priebehu analyzovaného obdobia, keď boli v účinnosti osobitné úpravy týkajúce sa dane AIEM, sa spozorovali mnohé pozitívne tendencie. Po prvé, zaznamenal sa rast hospodárstva Kanárskych ostrovov. Priemyselné odvetvie na Kanárskych ostrovoch rástlo rýchlejšie (najmä v sektore stavebníctva) ako v ostatných častiach Španielska, čo znamenalo zvýšenie významu priemyslu Kanárskych ostrovov v rámci priemyslu Španielska. Z analýzy obchodných aktivít vyplýva, že počet podnikov v režime AIEM (na ktoré sa vzťahujú osobitné opatrenia zavedené v rámci rozhodnutia Rady z 20. júna 2002) sa postupne zvýšil v priebehu obdobia rokov 2001-2003 natoľko, že zahŕňal takmer 60 % všetkých výrobcov. Je nutné zdôrazniť, že zvýšenie počtu týchto podnikov v režime AIEM bolo výraznejšie ako zvýšenie počtu iných výrobných firiem na Kanárskych ostrovoch. V rokoch 2001 až 2003 sa počet podnikov vyrábajúcich výrobky zdaňované iba pri dovoze zvýšil o 12,5 %. Toto zvýšenie bolo výraznejšie než vo výrobnom priemysle, v ktorom zvýšenie za rovnaké obdobie predstavovalo iba 2,6 %. Vzhľadom na obrat vykázala čistá suma podnikov v režime AIEM tendenciu rásť výraznejšie, najmä v roku 2004, ako v iných výrobných činnostiach. Po zavedení režimu AIEM sa zaznamenala určitá diverzifikácia priemyslu vo výrobnom odvetví. Vo výrobných závodoch na Kanárskych ostrovoch sa nainštalovalo niekoľko nových výrobných liniek. Zároveň sa uviedli niektoré nové výrobky a značky, ako napr. nové značky nápojov a tabakových výrobkov, fľaškovej vody a baliaceho materiálu. Pokiaľ ide o mieru investícií, pri spoločnostiach v režime AIEM sa zvýšila v priebehu rokov 2001 až 2003 o 13,7 % (čisté investície podnikov v režime AIEM v mil. EUR: v roku 2001 – 114,44; v roku 2002 – 125,28; v roku 2003 – 130,14). Čisté investície vo všetkých výrobných odvetviach sa v roku 2002 výrazne zvýšili, avšak v roku 2003 poklesli (čisté investície všetkých výrobných podnikov v mil. EUR: v roku 2001 – 209,58; v roku 2002 – 260,29; v roku 2003 – 238,86). Režim AIEM mal dosah i na zamestnanosť. V rokoch 2002 a 2003 sa počet novovytvorených pracovných miest v rámci činností AIEM zvyšoval rýchlejšie ako v zvyšku výrobného odvetvia. Zamestnanosť v režime AIEM predstavovala takmer 63 % celkovej zamestnanosti vo výrobnom odvetví (počet pracovných miest v rámci AIEM: v roku 2001 – 22 618; v roku 2002 – 23 721; v roku 2003 – 24 561 / počet všetkých pracovných miest vo výrobnom odvetví: v roku 2001 – 37 112; v roku 2002 – 38 571; v roku 2003 – 39 107). V období týchto rokov ostal pomer obratu v režime AIEM k celkovému obratu vo výrobnom odvetví na podobnej úrovni približne 51,5 % (v roku 2001 – 51,8 %, v roku 2002 – 51,5 %, v roku 2003 – 51,3 %). V predbežných výsledkoch za rok 2004 je naznačený prepad miery zamestnanosti v činnostiach AIEM, pričom však tento prepad nebol až taký výrazný ako všeobecný pokles pozorovaný na Kanárskych ostrovoch. Vo všeobecnosti bol vývoj indexu spotrebiteľských cien (CPI) priaznivejší na Kanárskych ostrovoch ako vo zvyšku Španielska. Inflačný rozdiel v roku 2004 predstavoval 0,7 %. Pokiaľ ide o vývoj CPI na Kanárskych ostrovoch v porovnaní s CPI skupiny výrobkov v režime AIEM, lepší vývoj vykázali položky v rámci AIEM. Zatiaľ čo CPI sa v období rokov 2001-2004 zvýšil o 2,5 %, pri výrobkoch v režime AIEM sa zvýšil iba o 1,8 %. Spomedzi výrobkov v režime AIEM to boli potraviny a tabak, ktoré zaznamenali obzvlášť nízku úroveň inflácie. Daňové príjmy z režimu AIEM sa majú začleniť do hospodárstva Kanárskych ostrovov a použiť na stratégiu hospodárskeho a spoločenského rozvoja, ktorá by zahŕňala podporu miestnych aktivít (odôvodnenie č. 23 rozhodnutia Rady 2002/546/ES). V španielskej správe sa uvádza, že skutočné výdavky verejných orgánov Kanárskych ostrovov na podporu miestnych aktivít presahujú príjmy pochádzajúce z režimu AIEM. Z opísaných trendov vyplýva, že v hospodárstve Kanárskych ostrovov sa po zavedení osobitných opatrení na daň AIEM na základe rozhodnutia Rady z 20. júna 2002 udiali pozitívne zmeny. V mnohých ohľadoch (celkový rast, obrat, diverzifikácia, investície, zamestnanosť) sa situácia podnikov, na ktoré sa vzťahuje oslobodenie spod dane AIEM alebo jej čiastočné zníženie pre výrobky vyrábané miestne, zlepšila. Platí to najmä v porovnaní s podnikmi neovplyvnenými uplatňovaním osobitných opatrení pre daň AIEM. Z predložených dôkazov teda vyplýva, že rozhodnutie Rady z 20. júna 2002 plní svoj účel. Situácia podnikov fungujúcich na miestnom trhu je však i naďalej znevýhodnená, vzhľadom na čo stále pretrváva potreba tohto osobitného a cieleného opatrenia. Tento aspekt bude predmetom analýzy v bezprostredne nasledujúcom pododdiele. Pretrvávajúce znevýhodnenia odôvodňujúce pokračovanie uplatňovania osobitných úprav týkajúcich sa režimu AIEM Situácia miestneho priemyslu ostáva i naďalej v nevýhode. V regióne existujú určité trvalé znevýhodnenia, ktoré zabraňujú hospodárskemu rozvoju Kanárskych ostrovov: geografická izolácia, fragmentácia a malá veľkosť trhu. Tieto okolnosti majú vplyv na mnohé dôležité aspekty súvisiace s hospodárskym rozvojom oblasti. Jedným z hlavných znevýhodnení je obmedzený spôsob prepravy (výlučne letecky alebo po mori). Cena prepravy je následne oveľa vyššia ako priemerná cena v Španielsku. Platí to najmä v súvislosti s prepravou tovaru a v menšej miere i v súvislosti s osobnou dopravou. V preprave tovaru v praxi existujú mnohé obmedzenia súvisiace so slabou konkurenciou v oblasti cien a meškaním pri dodávkach. Dodatočné náklady podnikania na Kanárskych ostrovoch v súvislosti s prepravou je preto možné uviesť v peňažnom i časovom vyjadrení. Takéto obmedzenie vedie na Kanárskych ostrovoch k zníženiu efektivity a zvýšeniu nákladnosti výroby. Ďalšie aspekty súvisiace s výrobným postupom taktiež spôsobujú zvýšené náklady. Spoločnosti sú zväčša závislé od dovážaných surovín a energie (viac ako 70 % ich vstupných položiek pochádza z území mimo samotných ostrovov, pričom vo zvyšku Španielska takýto dovoz nepresahuje 40 %). Spoločnosti si v praxi musia budovať dodatočné zásoby, pričom často musia čeliť nadmerným stavom zásob. V dôsledku toho sú niektoré suroviny drahšie. Napríklad priemerná celková cena kubického metra vody je 1,68 EUR. Táto cena je najdrahšia v Španielsku, kde priemerná cena za celú krajinu predstavuje 0,86 EUR. Dodatočné náklady pre spoločnosti takisto súvisia s faktormi ako napr. špecializované služby údržby, školenia riadiacich pracovníkov a technikov, resp. propagácia podnikania. Keďže trh je malý, odborníkov je nutné hľadať vo vzdialených lokalitách. To isté platí aj v situácii, keď personál potrebuje absolvovať školenie, zúčastniť sa obchodného trhu alebo konferencie, resp. keď potrebuje absolvovať služobnú cestu s cieľom propagovať tovar alebo podpísať novú zmluvu. Okrem toho náklady súvisiace s likvidáciou priemyselného odpadu sú takisto vysoké. Veľa druhov odpadu (vrátane toxického odpadu) nie je možné likvidovať na Kanárskych ostrovoch, pretože tam existuje obmedzený počet špecializovaných závodov na recykláciu. Preto sa odpad veľmi často musí prepravovať mimo Kanárskych ostrovov. Z analýzy úrovní cien vyplýva, že pri určitých skupinách výrobkov v režime AIEM (potraviny, liečivá a parfumy) sú cenové úrovne na Kanárskych ostrovoch vo všeobecnosti vyššie ako vo zvyšku Španielska. Vyššie ceny odzrkadľujú dodatočné zaťaženie priemyselných aktivít na Kanárskych ostrovoch. Znamená to, že znížením alebo odstránením tejto ochrany by sa ešte viac znížila konkurencieschopnosť priemyselnej výroby Kanárskych ostrovov voči dovážaným výrobkom, a teda aj ziskovosť takejto výroby, pričom pokračujúce pôsobenie minimálne niektorých predmetných aktivít môže byť priamo ohrozené. Vzhľadom na geografické obmedzenia ostáva povaha trhu na Kanárskych ostrovoch veľmi obmedzená. Pomer vývozu k celkovému HDP je najnižší zo všetkých autonómnych oblastí Španielska. Kanárske ostrovy majú v porovnaní so zvyškom Španielska najnižší počet firiem podnikajúcich vývozné činnosti. Miestne firmy sú navyše vzájomne veľmi závislé: zatvorenie jednej firmy má negatívny vplyv na ostatné podniky. Okrem toho priemerný počet zamestnancov v priemyselných podnikoch na Kanárskych ostrovoch je v porovnaní s údajmi za celé Španielsko skôr nižší. Obmedzenia, ktorým čelí trh na Kanárskych ostrovoch, majú za následok nízku mieru diverzifikácie celého hospodárstva. To znamená, že na trhu neexistuje rovnováha medzi jednotlivými odvetviami priemyslu. Prevažná časť odvetvia služieb (najmä cestovného ruchu) je i naďalej na podobnej úrovni a za ostatných niekoľko rokov sa takmer nezmenila. V roku 2001 prispievalo odvetvie služieb k celkovej hrubej pridanej hodnote 79 % a v roku 2004 bol tento pomer 78 %. V Španielsku bol tento indikátor v oboch obdobiach na úrovni 66 %. Takáto odchýlka stavia trh do slabšej pozície. Celistvosť a súdržnosť právneho poriadku Spoločenstva Z údajov predložených v analýze správy vyplýva, že predmetný režim zároveň spĺňa požiadavku, podľa ktorej opatrenia Rady podľa článku 299 ods. 2 Zmluvy o ES nesmú narúšať celistvosť a súdržnosť právneho poriadku Spoločenstva. Opatrenia uplatňované v súlade s rozhodnutím Rady z 20. júna 2002 (2002/546/ES) sú nevyhnutné a primerané cieľom ustanoveným v tomto rozhodnutí. Opatrenia prijímané v rámci rozhodnutia Rady boli od začiatku cielené a zamerané len na najzraniteľnejšie priemyselné výrobky. Čísla predložené španielskou vládou ukazujú, že dodatočné náklady tohto odľahlého regiónu nie sú nadmerne kompenzované uplatňovaním povolených oslobodení na príslušné výrobky v režime AIEM. Zavedené opatrenia sú preto primerané stanoveným cieľom. Podrobnosti sa ustanovili v rozhodnutí Komisie zo 16. apríla 2008 týkajúcom sa aspektu štátnej pomoci tohto súboru opatrení[1]. Navyše z dodatočnej štúdie predloženej zo strany španielskej vlády („IMPACTO DE LOS APE EN CANARIAS“ z 26. septembra 2006) vyplýva, že obchodné vzťahy medzi Kanárskymi ostrovmi a krajinami AKT sú zanedbateľnej povahy, vzhľadom na čo sa osobitné úpravy o dani AIEM nedajú považovať za prekážku v kontexte Zmluvy o európskom partnerstve, ktorá je predmetom rokovaní medzi EÚ a západnou Afrikou a ktorej cieľom je zvyšovať mieru obchodovania a investícií medzi týmito dvoma oblasťami. Komisia okrem toho nedostala žiadne závažné sťažnosti na potenciálny negatívny vplyv režimu AIEM na fungovanie vnútorného trhu. Komisia konkrétne nedostala žiadne informácie, z ktorých by vyplývalo, že uplatňovanie režimu AIEM by nadmerne kompenzovalo náklady súvisiace s trvalými znevýhodneniami, ktoré majú vplyv na Kanárske ostrovy. Na základe uvedených zistení možno dospieť k záveru, že súčasné úpravy fungujú správne a ich platnosť by sa mala predĺžiť s cieľom náležite kompenzovať ťažkú pozíciu Kanárskych ostrovov. VšEOBECNÝ ZÁVER Osobitné opatrenia zavedené rozhodnutím Rady z 20. júna 2002 (2002/546/ES) mali na hospodárske a spoločenské prostredie Kanárskych ostrovov pozitívny vplyv. Z analýzy trendov daných ukazovateľov vyplýva, že cieľ podporovať, resp. udržiavať miestne hospodárske aktivity sa podarilo splniť. S ohľadom na znevýhodnenia súvisiace s osobitou situáciou Kanárskych ostrovov je pokračovanie trvania týchto opatrení stále opodstatnené. Zdá sa najmä, že situácia ostrovov je stále v mnohých ohľadoch v znevýhodnenej pozícii, a to i napriek pozitívnym tendenciám. Dostupné informácie potvrdzujú, že osobitné úpravy pre daň AIEM nenarúšajú celistvosť a súdržnosť právneho systému Spoločenstva. Opatrenia sú dobre cielené (iba na najcitlivejšie výrobky) a obmedzené na to, čo je ozaj nevyhnutné na dosiahnutie vytýčených cieľov (kompenzácia znevýhodnení regiónu, ako napr. odľahlosť, malá veľkosť a fragmentácia trhu). Všetky zainteresované strany sú so súčasnými úpravami spokojné, pričom tieto úpravy nenarúšajú náležité fungovanie vnútorného trhu. Na druhej strane znížením alebo odstránením tejto ochrany by sa dramaticky znížila ziskovosť priemyselnej výroby Kanárskych ostrovov, pokiaľ ide o priemyselné výrobky. V niektorých prípadoch by sa nimi dokonca mohlo spôsobiť vymiznutie niektorých druhov tamojšej výroby. Komisia konštatuje, že daň AIEM zavedená rozhodnutím Rady z 20. júna 2002 je stále opodstatnená vo svojej súčasnej podobe. Preto nie je potrebný žiadny návrh Komisie na úpravu existujúcich ustanovení tohto rozhodnutia Rady. [1] Prípad NN 22/2008